ศึกในศึกนอกรุมเร้า แนวรับ 680 ทำงานหนักอีกครั้ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

...จิตรา อมรธรรม
ความสนใจของตลาดทุนและตลาดเงินในสัปดาห์นี้ยังอยู่ที่การแก้ปัญหาของกลุ่มยูโรโซนและมาตรการคุมเข้มนโยบายการเงินของจีน สำหรับกลุ่มยูโรโซนนั้น ฐานะหนี้สินของกรีซที่สูงถึงกว่า 3 แสนล้านยูโร (กว่า 15 ล้านล้านบาท) สูงสุดในยุโรป โดย 2.5 หมื่นล้านยูโร จะครบกำหนดชำระในวันที่ 19 เม.ย. และ 20 พ.ค.นี้ ในขณะที่อันดับความน่าเชื่อถือของกรีซล่าสุดอยู่ที่ BBB+ (ลงจาก A) จากการประเมินของ Fitch’s และ S&amp;P’s ส่วน Moody’s ให้อันดับเครดิตที่ A1 (ลงจาก A2) เป็นอันดับความน่าเชื่อถือที่ต่ำที่สุดในยูโรโซน ซึ่งหมายถึงต้นทุนการกู้ยืมที่แพงขึ้น การแก้ปัญหาที่ต้นเหตุไม่ว่าจะเป็นการขึ้นภาษีเพื่อเพิ่มรายรับของรัฐบาล หรือการลดการใช้จ่ายของรัฐบาลล้วนเป็นไปไม่ได้ทั้งสิ้น ดังนั้นผลการประชุมของผู้นำกลุ่มยูโรโซนในวันที่ 15–16 ก.พ.นี้ คาดว่าจะไม่มีอะไรมากไปกว่าการค้ำประกันเงินกู้ การรับซื้อพันธบัตรของรัฐบาล หรือการให้เงินกู้ดอกเบี้ยต่ำระหว่างรัฐบาลต่อรัฐบาล แต่ก็อาจทำให้ประชาชนในประเทศที่ให้ความช่วยเหลือไม่พอใจที่นำเงินจากภาษีประชาชนไปช่วยเหลือประเทศอื่น การแก้ปัญหาที่ยังไม่เป็นรูปธรรมจะกดดันให้ค่าเงินยูโรอ่อนค่าลงต่อไป 
ส่วนมาตรการของธนาคารกลางจีนที่ประกาศเพิ่มเพดานการกันสำรอง (RRR) ของธนาคารพาณิชย์ทุกแห่งอีก 0.5% มีผลบังคับใช้วันที่ 25 ก.พ. มีผลให้ธนาคารขนาดใหญ่ต้องดำรงเงินสดตามกฎหมายเพิ่มขึ้นเป็น 16.5% ของเงินฝาก และธนาคารขนาดเล็กต้องดำรงเงินสดเพิ่มเป็น 14.5% มีการประเมินกันว่าการปรับขึ้น RRR 1% จะทำให้สภาพคล่องลดลงประมาณ 5 แสนล้านหยวน ดังนั้นเราอาจเห็นธนาคารกลางจีนปรับขึ้น RRR อีกไม่ต่ำกว่า 150200 bps ในปีนี้ หากธนาคารกลางต้องการรักษาเป้าการเติบโตของสินเชื่อไว้ 18% (7.0–7.3 ล้านล้านหยวน) ไม่เช่นนั้นเราอาจได้เห็นการกำหนดโควตาการปล่อยสินเชื่อเหมือนที่เคยทำในปี 2548–2551 นโยบายของจีนรวมทั้งเหตุการณ์ในยุโรปทำให้ความกล้ารับความเสี่ยง (Risk Appetite) ของนักลงทุนหายไป ดอลลาร์จึงแข็งค่าขึ้นชั่วคราว จำกัดการปรับขึ้นของราคาสินทรัพย์เสี่ยงทั้งโภคภัณฑ์และตลาดหุ้น และหากนโยบายคุมเข้มทางการเงินไม่ได้ผล ธนาคารกลางจีนอาจต้องปรับขึ้นดอกเบี้ยนโยบาย (ควรจะเป็นมาตรการท้ายๆ ที่จะใช้) ซึ่งเป็นความเสี่ยงของตลาดหุ้นในอนาคตข้างหน้า แต่ที่แน่ๆ สัปดาห์นี้แนวรับ 680 จุด คงได้ทำงานหนักอีกครั้ง 
พบกันใหม่สัปดาห์หน้าค่ะ